Baroma 4 | Beibele Inthaneteng | Phetolelo ya Lefase le Lefsa
4 Ka ge seo se le bjalo, re tla re’ng ka Aborahama rakgolokhukhu+ wa rena ka nama? 2 Ka mohlala, ge e ba go ile gwa bolelwa gore Aborahama o lokile ka baka la mediro,+ o be a tla ba le lebaka la go ikgantšha; eupša e sego pele ga Modimo. 3 Gobane lengwalo le re’ng? “Aborahama o ile a bontšha tumelo go Jehofa gomme a balelwa seo e le go loka.”+ 4 Bjale motho yo a šomago+ o hwetša moputso ka ge a swanetše go o amogela,* eupša e sego ka gobane a bontšhwa botho bjo bogolo bja Modimo.+ 5 Ka lehlakoreng le lengwe, motho yo a sa šomego eupša a dumela+ go yo a rego motho yo a sa boifego Modimo o lokile, tumelo ya gagwe o e balelwa e le go loka.+ 6 Go etša ge Dafida le yena a bolela ka lethabo la motho yo Modimo a mmalelago go loka ka ntle le mediro ge a re: 7 “Go thaba bao ditiro tša bona tša go hloka molao di swaretšwego+ le bao dibe tša bona di khupeditšwego;+ 8 go thaba motho yo sebe sa gagwe le gatee Jehofa a ka se se balego.”+ 9 Ka gona, na lethabo le le tlela batho ba bolotšego goba le tlela le batho ba sa bollago?+ Gobane re re: “Aborahama o ile a balelwa tumelo ya gagwe e le go loka.”+ 10 Ka gona e ile ya balwa e le go loka ka tlase ga maemo afe? Ge a be a bolotše goba a sa bolla?+ O be a sešo a bolla. 11 O ile a amogela sešupo,+ e lego lebollo, e le leswao la toko ka tumelo yeo a bilego le yona ge a be a le boemong bja go se bolle, e le gore e tle e be tatago+ bohle bao ba nago le tumelo+ ge ba le boemong bja go se bolle, gore ba balelwe go loka; 12 le gore e be tatago bana ba bolotšego, e sego feela bao ba kgomarelago lebollo la nama, eupša gape le wa bao ba sepelago ka thulaganyo dikgatong tša tumelo yeo tatago rena+ Aborahama a bego a na le yona ge a be a sa dutše a le boemong bja go se bolle. 13 Gobane ga se ya ba ka baka la molao ge Aborahama goba peu ya gagwe a bile le kholofetšo+ ya gore o swanetše go ba mojabohwa wa lefase, eupša e bile ka baka la toko ka tumelo.+ 14 Gobane ge e ba bao ba kgomarelago molao e le bajabohwa, gona tumelo e ba yeo e se nago mohola gomme kholofetšo e fedišitšwe.+ 15 Therešo ke gore Molao o tšweletša kgalefo,+ eupša moo go se nago molao le go tshela molao ga go gona.+ 16 Ke ka baka leo e bilego ka tumelo, gore e tle e be go ya ka botho bjo bogolo bja Modimo,+ e le gore kholofetšo+ e be ya kgonthe go peu+ yohle ya gagwe, e sego feela go bao ba kgomarelago Molao, eupša gape le go bao ba kgomarelago tumelo ya Aborahama yoo e lego yena tatago+ rena bohle. 17 (Se se bjalo ka ge go ngwadilwe gwa thwe: “Ke go beile tatago ditšhaba tše dintši.”)+ Se se be se le bjalo mahlong a Modimo, yena Yo a bego a dumela go yena, yo a phedišago bahu+ le yo a bitšago dilo tšeo di sego gona bjalo ka ge eka di gona.+ 18 Gaešita le ge go be go se na kholofelo, fela motheong wa kholofelo o ile a ba le tumelo,+ gore e tla ba tatago ditšhaba tše dintši+ ka go dumelelana le seo se bego se boletšwe ge go thwe: “Ka gona peu ya gago e tla ba e ntši.”+ 19 Le ge a sa ka a fokola tumelong, o ile a nagana ka mmele wa gagwe, woo bjale go bego go swana le ge o hwile,+ ka ge a be a na le nywaga e ka bago e lekgolo,+ a nagana le ka go hwa ga popelo ya Sara.+ 20 Ka baka la kholofetšo+ ya Modimo ga se a tekateka ka go hloka tumelo,+ eupša o ile a ba matla ka tumelo+ ya gagwe, a nea Modimo letago 21 gomme a kgodišegile ka botlalo gore seo a bego a se holofeditše o be a bile a ka kgona go se dira.+ 22 Ka gona “o ile a balelwa seo e le go loka.”+ 23 Lega go le bjalo, mantšu a gore “o ile a balelwa+ seo” a be a se a ngwalelwa yena feela,+ 24 eupša a be a ngwaletšwe le rena bao re reretšwego go balelwa seo, gobane re dumela go yena yo a tsošitšego Jesu Morena wa rena bahung.+ 25 O ile a gafiwa ka baka la dikarogo tša rena+ gomme a tsošwa gore Modimo a tle a bolele gore re lokile.+
^ Phetolelo ya lentšu ka lentšu e re, “o hwetša moputso e le molato.”